Source: http://www.k6k.ee/k6k/uudised/martsikuu-keskkonnaoiguse-uudiskiri-riigikohus-leiab-et-poollooduslike-koosluste-hooldamisele-lisatingimuste-seadmine-peab-olema-hoolikalt-labi-kaalutud
Timestamp: 2020-03-30 19:49:16+00:00

Document:
Märtsikuu keskkonnaõiguse uudiskiri: Riigikohus leiab, et poollooduslike koosluste hooldamisele lisatingimuste seadmine peab olema hoolikalt läbi kaalutud
Riigikohus tegi veebruari keskpaigas otsuse, milles selgitas poollooduslike koosluste (PLK) hooldamise toetuse saajatele lisatingimuste seadmise korda. Vaidlus sai alguse sellest, kui Keskkonnaamet seadis Hiiumaal tegutsevale talunikule lisatingimuseks ligi 13 hektari suuruselt alalt kadakate ja mändide eemaldamise. Kohus leidis, et ulatuslikult alalt puittaimestiku eemaldamise kohustus ei olnud toetuse eesmärki arvestades proportsionaalne.
Riigikohus rõhutas otsuses, et PLKde hooldamise toetuse eesmärgid ei ole pelgalt looduskaitselised, vaid eesmärks on toetada ka avalikes huvides kulukaid lisakohustusi võtnud põllumajandustootjat ja suurendada tema konkurentsivõimet.
Riigikohus leidis, et lisakohustusi tohib hooldamise toetuse saajatele seada vaid kaalukatel põhjustel ja piiratud ulatuses. Kõnealusel juhul oli kadakate ja mändide eemaldamine küll seotud olulise avaliku huviga (kaitsealuste linnuliikide elupaikade säilitamine) ning puittaimestiku eemaldamine oleks põhimõtteliselt sobiv, ent kohustuse seadmine oli selle ulatuse tõttu ebaproportsionaalne. Proportsionaalsuse hindamisel oleks kohtu hinnangul pidanud arvestama ka ohuga, et loomakasvataja loobub liigselt koormavate kohustuste korral PLK hooldamisest, ning seda pidanuks minimeerima.
Riigikohus juhtis tähelepanu muu hulgas sellele, et asja materjalidest ei nähtunud, nagu oleks loomakasvataja saanud oma arvamust avaldada. See oleks aga olnud nõutav nii haldusmenetluse seaduse üldsätete alusel kui ka sisuliselt vajalik selleks, et hinnata lisatingimuste proportsionaalsust.
Riigikohtu otsust ja Keskkonnaõiguse Keskuse pikemat arutelu sel teemal loe uudiskirjast. Looduskaitsealastes küsimustes pakuvad Keskkonnaõiguse Keskus ja Eestimaa Looduse Fond tasuta nõu Looduskaitse nõuandlas.
Lisaks kajastame märtsi uudiskirjas maapõuega seonduvaid määruste muudatusi, müra normatasemete muutmise kavatsusest Eestis, Euroopa Komisjoni sammudest õhusaaste vähendamiseks ning vastuvõetud Euroopa ringmajanduse tegevuskavast. Lugeda saab ka Euroopa Komisjoni ettepanekust, mille kohaselt lubataks taaskasutatud PVC-st toodetes tavapärasest kõrgemat pliisisaldust, milel Euroopa Parlament tagasi lükkas. Loe tervet keskkonnaõiguse uudiskirja siit.
Keskkonnaõiguse uudiskiri ilmub alates 2009. aastast.

References: Riigikohus 

Riigikohus 
 Kohus 

Riigikohus 

Riigikohus 

Riigikohus